El Ministeri de l'Interior desplaçarà nous efectius de la Policia Nacional a Catalunya aquest cap de setmana per "garantir la seguretat", segons fonts del Ministeri. Seran 200 agents més que se sumaran als que ja hi ha desplaçats i es tracta d'antidisturbis i policia judicial, encarregada de fer els atestats de les detencions, segons fonts policials. El trasllat de nous efectius estava previst al pla operatiu inicial dissenyat per "garantir la seguretat i el lliure exercici dels drets dels ciutadans" els dies posteriors a la publicació de la sentència de l'1-O. Les mateixes fonts d'Interior concreten que els nous agents tenen com a objectiu "facilitar els relleus i el descans entre els membres del dispositiu ja desplaçats a Catalunya" i "aconseguir una major seguretat en la gestió de les mobilitzacions" en "coordinació amb els Mossos d'Esquadra". (En aquesta actualització s'afegeix la xifra d'agents desplaçats de fonts policials) Les fonts de la Policia Nacional esmentades expliquen que les jornades que estan fent els agents són "molt llargues" i en "condicions dolentes". També afirmen que Interior preveu més disturbis divendres, dissabte i diumenge coincidint amb la vaga general i el cap de setmana.

Summary: ACTUALIZACIÓ:El Ministeri de l'Interior desplaçarà 200 nous efectius de la Policia Nacional a Catalunya per "garantir la seguretat"


El ple de la Sala Civil del Tribunal Suprem ha confirmat una sentència de l’Audiència de Barcelona que acordava la retroactivitat total d’una clàusula sol cobrada pel BBVA a un dels seus clients. Els magistrats han adaptat la jurisprudència sobre la retroactivitat d’aquest tipus de clàusules a la sentència del Tribunal de Justícia de la Unió Europea (TJUE) del passat 21 de desembre. En aquella sentència, el TJUE obligava els bancs espanyols a retornar íntegrament tots els diners de les clàusules sòl cobrats de més, des de l’inici del préstec, i no només a partir de la data del 9 de maig del 2013, tal com havia fixat prèviament el Suprem. El TJUE va emetre una sentència al desembre en què obligava els bancs espanyols a retornar íntegrament tots els diners de les clàusules sòl cobrats de més, des de l’inici del préstec, i no només a partir del 9 de maig del 2013. Prèviament, el Tribunal Suprem espanyol ja havia declarat abusives la majoria d’aquestes clàusules, però en va limitar la compensació: només es tornarien els diners cobrats a partir del 9 de maig del 2013. El tribunal europeu, en canvi, va establir la retroactivitat total. Aquest dimecres, el Ple de la Sala Civil del Tribunal Suprem ha decidit adoptar la jurisprudència a la sentència europea i ha confirmat una sentència de l’Audiència de Barcelona que acordava la retroactivitat total després d’estudiar un recurs presentat pel BBVA.  El Suprem ha rebutjat que en aquest cas concorri “la cosa jutjada”, com proposava el banc, i ho fa, segons argumenta, a partir de la jurisprudència de la Sala Primera del mateix tribunal, del Tribunal Constitucional (TC) i del TJUE. També considera que aquest cas és una “acció individual i no col·lectiva”, i que la clàusula motiu de judici era “diferent de les examinades” per la setnència del suprem del 9 de maig del 2013. A més, recorda que l’entitat que va contractar el crèdit no va ser el mateix BBVA, sinó la Caixa de Manlleu. A més, el Suprem també ha rebutjat plantejar qüestions prejudicials al TJUE, tal com demanava l'entitat bancària. En canvi, en un altre cas, el Tribunal Suprem ha desestimat un recurs de cassació que buscava anul·lar una clàusula sòl de la Caixa Rural de Terol per falta de transparència, ja que considera que en aquest cas es complien els requisits de transparència establerts en la sentència del 9 de maig del 2013.

Summary: El Suprem confirma la retroactivitat total d’una clàusula sòl i adapta la jurisprudència a la sentència del TJUE


Entre els diferents objectes hi ha àmfores, ceràmiques o utensilis de pesca que daten del segle IV a.C ACN Roses.-Un pescador de Roses (Alt Empordà) ha donat al municipi 240 peces d'arqueologia submarina que ha trobat durant els últims 30 anys. Bona part d'aquests objectes els ha recollit amb la xarxa de la seva barca mentre feinejava. Entre les diferents relíquies de la col·lecció hi ha àmfores, ceràmiques o utensilis de pesca, alguns datats del segle IV a.C. Per això, una part d'aquestes peces arqueològiques figuren inscrites a l'Inventari General de Béns Mobles de Patrimoni Històric del Departament de Cultura de la Generalitat. El protagonista de la troballa, Francisco Falcó, ha explicat que per a ell és "molt important" que "tothom tingui accés" a la col·lecció. "Han estat 30 anys d'emocions i sempre he tingut clar que aquest material havia de quedar per a la ciutat", ha reblat. L'alcaldessa de la localitat, Montse Mindan, i el mateix Falcó han signat l'acord aquest dijous a la Ciutadella de Roses. Roses exposarà en breu una col·lecció arqueològica submarina particular. Es tracta de 240 peces que el veí de la localitat Francisco Falcó ha anat recollint pels voltants del Cap de Creus durant els últims 30 anys amb la seva barca, mentre feinejava. "A vegades estava molt més content amb el què treia del fons marí que no pas amb la pesca", reconeix Falcó. Aquest mariner i aficionat al busseig ha anat guardant totes les relíquies que ha tret de la seva xarxa, i ara les ha donat a l'Ajuntament de Roses. "Ha arribat un moment de somni per a mi. Per fi tot el poble podrà gaudir de tot el què he trobat", assenyala Falcó. Entre les peces que ha recuperat hi ha una vaixella romana de ceràmica negre, àmfores, estris per pescar o per conservar aliments. Alguns dels objectes daten del segle IV a.C.  "Quan tens a les teves mans una antiguitat de més de 2.400 anys és molt emocionant", reconeix. Falcó ha explicat que el 80% de la col·lecció l'ha trobat pescant i que la resta ha estat a través d'immersions. "Hem hagut d'anar molts cops a sota l'aigua per aconseguir-ho", explica. Una zona apartada  El protagonista de la donació ha explicat a l'ACN que el fet d'anar amb una barca petita li ha permès posar-se en zones on els grans vaixells no poden anar, i és allà on ha trobat les peces. "M'havia de guanyar la vida pescant en zones apartades i vaig tenir la sort que d'ensopegar un lloc on s'havia enfonsat un vaixell", explica Falcó. De fet, està "convençut" que encara queden "moltes restes" al fons marí de vaixells enfonsats. "Aquesta era una zona molt transitada anteriorment. Segur que algun dia es trobaran més peces", assenyala. L'Ajuntament, agraït a Falcó L'alcaldessa de Roses, Montse Mindan, ha agraït l'aportació de Falcó i ha posat en valor "l'altruisme" del seu veí. "Gràcies a aquesta donació el patrimoni arqueològic municipal s'engrandeix i augmenta la seva importància", ha reblat. Seguint els acords de la donació, el consistori està ultimant ara l'estudi i catalogació de tot aquest fons, el qual serà editat posteriorment en un catàleg. En base als resultats i datacions d'aquests treballs, es determinarà l'emplaçament on es durà a terme l'exposició de tot el material, així com la seva inscripció en l'inventari de béns municipals. En el lloc d'exposició al públic, es farà constar l'origen de la col·lecció.

Summary: Un pescador de Roses dona al municipi 240 peces d'arqueologia submarina que ha recollit durant els últims 30 anys


La llevantada ha causat desperfectes a la Vall de Montserrat, Sant Cristòfol i ha inundat una zona de La Bauma ACN Castellbell i el Vilar.-Castellbell i el Vilar aprovarà una declaració d'emergència en el proper ple municipal per acollir-se a les ajudes per reparar les  destrosses i incidències causades pel temporal. Dijous el cabal del riu va assolir un pic superior als 700 metres cúbics per segon, un fet que va provocar la inundació de la llera del riu a La Bauma a la zona del camp de futbol i la pista de skate. Durant aquest episodi l'Ajuntament va evacuar de manera preventiva uns 120 veïns i veïnes de les plantes baixes de les cases a tocar del riu, que es van confinar en plantes superiors i al centre cívic de La Bauma. Les fàbriques properes al riu van haver d'aturar l'activitat. Segons l'Ajuntament, la llevantada ha provocat importants desperfectes als carrers de les urbanitzacions de la Vall de Montserrat i al nucli de Sant Cristòfol. A la Vall de Montserrat han quedat impracticables els carrers Esfinx, Salvador i Escolanet. Al nucli de Sant Cristòfol alguns carrers també han quedat afectats, així com l'accés al Pla de les Botxes. El consistori té a punt l'inventari amb tots els desperfectes ocasionats pel temporal. A més, demanarà a l'Agència Catalana de l'Aigua una actuació d'emergència per netejar l'entorn de la llera del Llobregat.

Summary: Castellbell i el Vilar aprovarà una declaració d'emergència per acollir-se a les ajudes per les destrosses del temporal


El certamen, que celebra la cinquena edició, combina la ciència, la tecnologia i la consciència social ACN Reus.-Amb el repte de la gestió de residus plantejat, més de 300 alumnes han participat aquest dissabte a la cinquena edició de la FIRST (For Inspiration and Recognition of Science and Technology) LEGO League de Tarragona, celebrada a FiraReus. El certamen, dirigit a alumnes d’entre 10 i 16 anys, vol potenciar la ciència i la tecnologia tot fomentant la consciència social i valors com el treball en equip. Domènec Puig, director de l’Escola Tècnica Superior d’Enginyeria de la Universitat Rovira i Virgili (URV), ha explicat que, en aquesta ocasió, “els robots han de ser programats per simular la recollida selectiva”. La participació ha estat de rècord, amb 32 equips provinents de 22 escoles de la demarcació de Tarragona, públiques i privades. Per Puig, el certamen és una oportunitat per recordar als alumnes que la tecnologia pot convertir-se en la seva professió. “Al nostre país convenen més enginyers”, ha apuntat. El certamen permet apropar la ciència i la tecnologia a l’escola i “reforçar el coneixement des d’etapes primerenques” per tal que “cada vegada hi hagi més nens i nenes que s’animin a venir a la universitat” i que “surtin futurs enginyers d’aquí”, ha apuntat Puig, que ha recordat als alumnes que el que ara és un torneig al futur es pot convertir en la seva professió. El director de l’ETSE de la URV fa una valoració positiva de la cinquena edició el certamen perquè “cada any s’ha incrementat la participació” fins a arribar al punt en què, a la categoria sènior, la més potent, estan al límit d’equips que poden absorbir tot tenint en compte les instal·lacions on fan les activitats. A més, Puig ha remarcat que no totes les escoles, enguany de 10 localitats diferents, no solen repetir en les edicions perquè així hi ha més oportunitat de fer conèixer el certamen entre altres centres que encara no han participat d’aquest projecte. La competició està estructurada en diversos tornejos que porten a una eliminatòria per guanyar una posició a la Gran Final de la FIRST Lego League Espanya. De totes maneres, guanyar no és l’objectiu principal del projecte, almenys segons la visió de Puig, que ha remarcat que “no interessa tant la competició sinó la divulgació de l’aspecte social, fomentar el treball en equip i valors positius”. De la mateixa manera, l’Aleix Fernàndez, que fa sisè de primària a l’escola Alberich i Casas de Reus, ha assegurat que “el joc del robot és només l’esquer” per motivar-los i que “l’apartat de valor i projecte científic” també és important.  La tasca de programació Englobat en un projecte més gran, els alumnes han de programar que el robot faci “missions” concretes relacionades amb la gestió de residus, com arrossegar altres peces amb l'autòmat, desplaçar-les o tombar una construcció de peces Lego. Ho han detallat més la Inés Arribas i l’Alba Medina, d’AURA La Canonja: el robot “ha de portar una peça, que és un pop, a una base” i també “ha de conduir un camió per un carril fins a fer caure unes caixes grogues i després, el robot ha de fer marxa enrere”. Pablo Muñoz, de La Salle Torreforta, ha format part de l’equip de programació: “la nostra feina és programar en un ordinador, és a dir, posem coses, ens connectem amb un cable al robot i el robot ho fa”, ha detallat Pablo, que ha recordat que han estat ells qui han “ordenat al robot quines missions ha de fer” perquè la màquina, per ella mateixa, “no té intel·ligència”.

Summary: Més de 300 alumnes competeixen amb robots de Lego capaços de gestionar residus en la FIRST LEGO League de Tarragona


Un total de 196.307 passatgers van passar per les instal·lacions de l'aeroport Girona Costa Brava el passat mes d'octubre. Aquesta dada suposa un creixement del 21,8% respecte el mateix mes de l'any passat. El final de la temporada d'estiu deixa la infraestructura aèria amb un acumulat d'1.858.068 viatgers, el que suposa un creixement acumulat del 18% i situar-se molt a prop de la xifra de 2 milions de passatgers anuals a falta de dos mesos de 2017 que es preveuen més fluixos. De l'octubre en destaca el nombre d'operacions que s'han fet, que han crescut un 14% (malgrat portar uns quants mesos amb creixements inferiors). Pel què fa a les companyies, la irlandesa Ryanair ha transportat tres de de cada quatre passatgers que s'han enlairat o aterrat des de l'aeroport de Girona. A distància, hi ha Jet2.com (20.863) i Transavia (11.288).  L'aeroport Girona-Costa Brava ja frega l'objectiu de tancar el 2017 assolint els 2 milions de passatgers. Aquest octubre, la terminal de Vilobí d'Onyar ha tancat la temporada d'estiu sumant un nou increment de viatgers. En concret, del 21,8%. En total, durant l'últim mes hi ha hagut 196.307 persones que han fet servir l'aeroport per volar –o tornar- de destins europeus. Segons recull l'estadística d'Aena, això fa que en l'acumulat d'aquest 2017 les instal·lacions es trobin tan sols a 150.000 viatgers d'assolir els 2 milions. En concret, entre gener i fins a finals d'octubre, l'aeròdrom gironí ja en suma 1.858.068 (cosa que suposa un 18% més que el període de l'any anterior).  L'increment d'usuaris d'aquest octubre també es troba en consonància amb el d'operacions. De fet, segons recull l'estadística d'Aena, s'han fet fins a un 14,4% més d'aterratges i enlairaments des de la pista de Vilobí d'Onyar (en concret, 1.830). Pel què fa a l'acumulat de l'any, des de l'aeroport de Girona aquest 2017 ja s'han fet 17.990 moviments d'aeronaus (un 4,5% més que al 2016). Ryanair continua predominant La majoria dels passatgers que aquest octubre han passat per la terminal de Vilobí d'Onyar, com ja és habitual, han volat en avions de Ryanair. En concret, l'aerolínia de baix cost irlandesa ha transportat el 78,4% dels usuaris de l'aeroport de Girona (154.033). A Ryanair la segueixen, tot i que ja a molta més distància, la companyia Jet2, que també enllaça amb el Regne Unit (i que ha transportat 20.863 viatgers). L'operador Transavia, per la seva banda, que connecta Vilobí amb Amsterdam i Rotterdam, ha portat 11.288 passatgers. De l'estadística també cal destacar la russa Pobeda Airlines (3.550 usuaris). Pel què fa a destins, durant aquest octubre, els més sol·licitats han estat les rutes que enllacen amb el Regne Unit, Bèlgica, Holanda i Alemanya. Com a aeroports, destaquen però els de Weeze (11.996), Brussel·les-Charleroi (10.084) i Pisa Galileo Galilei (9.279). Per últim, l'estadística d'Aena també permet veure quin volum de mercaderies s'ha mogut des de l'aeroport de Girona. Aquest octubre, en concret, s'han transportat 25 tones, cosa que fa pujar l'acumulat d'aquest 2017 fins a les 117,28.

Summary: L'aeroport de Girona guanya un 21,8% de passatgers a l'octubre i li'n falten 150.000 per tancar l'any amb 2 milions


La catarsi teatral de 24 hores de Jan Fabre, 'Mount Olympus', arribarà al Teatre Lliure el 15 de juny després del seu pas per Madrid el gener passat. Aquest serà el pal de paller d'una temporada amb 41 espectacles, 15 dels quals produccions pròpies, centrada en el feminisme, el racisme, la relació Orient-Occident i la memòria històrica, amb obres com 'Saigon' (25 i 26 de gener), de la companyia francesa Les Hommes Approximatifs dirigda per Caroline Guiela Nguyen, un relat sobre l'exili entre l'ara Ho Chi Minh i París servit en un restaurant vietnamita. La temporada aixecarà el teló a Gràcia amb 'Là' de la companyia El Baró d'Evel Cirk el 27 de setembre i amb 'El pan y la sal' una producció dels Teatro del Barrio que porta a escena la inhabilitació del jutge Baltasar Garzón amb Núria Espert, Mario Gas, Lluís Pasqual, José Sacristán i Alberto San Juan en el repartiment. Alguns dels plats forts de la temporada arribaran amb 'El somriure al peu de l'escala' de Ramon Simó, 'Dogville' dirigida per Sílvia Munt, el monòleg interpretat per Lluís Homar 'La neta del senyor Lihn' dirigit per Guy Cassiers i 'El sueño de la vida' del director de l'equipament Lluís Pasqual, que renovarà per un mandat més. Una temporada que serà "contemporània d'una altra manera" en el sentit que recollirà temes que han aflorat darrerament, que anteriorment estaven marginats com el feminisme, la recerca de la identitat o col·lectiva, les migracions, l'exili o la memòria històrica. Una sèrie de temes "que si els miréssim un darrere l'altre, mai sospitaríem que són una temporada d'un teatre sinó les problemàtiques que hem de resoldre com a societat", ha confessat Pasqual. "El teatre no els pot resoldre però els pot fer més evidents", ha afegit. De l'11 d'abril al 12 de maig arribarà al Lliure de Gràcia 'Com els grecs', una "desmitificació del mite d'Edip d'Steven Berkoff dirigida per Josep Maria Mestres". Amb Mercè Arànega, Sílvia Bel, Pep Cruz i Pablo Derqui en el repartiment, Pasqual ha emmarcat aquesta obra en una tendència palpable a les sales de "tornar a casa en un moment de desconsol". "I el teatre grec sempre serà la nostra essència", ha assegurat. Paral·lelament, només durant el 12, 13 i 14 d'abril, es representarà l'òpera bufa 'Je suis narcissiste' amb llibret d'Helena Tornero dirigida per Marta Pazos amb les companyies Òpera de Butxaca i Nova Creació. Del 4 d'abril al 5 de maig el Lliure de Montjuïc acollirà l'estrena de la producció 'El somriure al peu de l'escala' de Henry Miller dirigida per Ramon Simó. Havia de ser a l'espai Lliure la temporada passada però un accident va impedir Jordi Martínez seguir assajant. Pel que fa a les obres que repeteixen, 'Jane Eyre' amb direcció de Carme Portaceli, 'Trans (més enllà)' de Didier Ruiz i 'Davant la jubilació' de Krystian Lupa es reposaran també durant la temporada 2018-2019. 'Dogville' de Lars Von Trier amb dramatúrgia de Pau Miró i dirigida per Sílvia Munt coparà durant un mes el Lliure de Montjuïc del 9 de maig al 9 de juny. Andreu Benito, Bruna Cusí, Anna Güell, Lluís Marco, Áurea Márquez i David Verdaguer són alguns dels actors del repartiment. Els intèrprets de La Kompanyia Lliure s'acomiadaran aquesta pròxima temporada amb el monòleg 'L'últim salt' del 19 al 30 de juny. Amb tot, no serà l'únic espectacle que es podrà veure en cartell, ja que també portaran a escena 'Àngels a Amèrica' la peça més famosa de Tony Kuyshner dirigida per David Selvas amb un repartiment encapçalat per Pere Arquillué i Joan Amargós i Andrés Lima, 'El sueño de la vida' dirigida per Lluís Pasqual i Emma Vilarasau en el repartiment o 'El temps que estiguem junts'. Les reivindicacions socials també tindran un espai a la temporada 2018-2019 amb la comèdia 'Mundo obrero', una història de la "classe treballadora" a l'Estat dirigida per Alberto San Juan, que farà estada a Gràcia del 13 al 30 de juny. Per resumir les intencions que rauen en la nova programació Pasqual ha dit: "volem ser un instrument de rebel·lia, inconformisme i denúncia" i procurar "estar a l'alçada del nostre nom, Lliure". Una temporada eclèctica amb apostes internacionals El tàndem format per Bertand Lesca i Nasi Voutsas faran doblet al Lliure la pròxima temporada amb una dicotomia sobre Orient-Occident, primer amb la qüestió dels elements fundacionals de la Unió Europea, a 'Eurohouse' i després amb la recreació de la destrucció de Palmira per part dels talibans, a 'Palmyra', a l'octubre a Gràcia. "Mai havia vist la relació entre Europa i Orient explicada de manera tan senzilla", ha confessat Pasqual en relació a la primera. L'actor britànic Mark Lockyer també tornarà al Lliure –en aquest cas, de Gràcia- després del seu pas la temporada passada amb el monòleg autobiogràfic sobre el trastorn bipolar. Ara presentarà 'Keep on walking, Federico', que narra el periple de l'actor ple de referències a l'escriptor, poeta i dramaturg Federico Garcia Lorca, però que en realitat és la història del mateix protagonista que ha trobat "una nova llum" gràcies a la cultura andalusa. A més de creacions inspirades en el poeta, la temporada del Lliure representarà obres del granadí en dues ocasions a 'El sueño de una vida' i a 'Así que pasen cinco años', una obra-pròleg on, segons Pasqual, Lorca obre les portes d'una nova dramatúrgia surrealista que s'allunya de la ficció interpretat per la companyia andalusa Atalaya TNT. "La vida de Lorca està feta de misteris i de coses inexplicables, ell signa aquest manuscrit exactament cinc anys abans que l'assassinessin", ha comentat. La temporada del Lliure també cedirà un espai per a noves propostes amb 'Dolors', un espectacle plantejat com una sèrie de televisió de la qual cada setmana s'estrenaran dos capítols. El projecte, amb dramatúrgia i direcció de Sergi Belbel, Cristina Clemente i Marilia Samper, es podrà veure del 22 de maig al 9 de juny al Lliure de Gràcia. El director argentí Lautaro Perotti, fundador de Timbre 4, portarà fins al Lliure del 8 de novembre al 2 de desembre 'Cronología de las bestias', una comèdia negra sobre l'engany i els límits del compromís humà amb les vertiats alternatives. L'Agrupación Señor Serrano es retrobarà amb el Lliure de Montjuïc presentant el seu últim espectacle, 'Kingdom', del 12 al 17 de febrer. Finalment, Guy Cassiers també farà parada a Montjuïc del 13 al 30 de desembre amb 'La neta del senyor Lihn', un monòleg interpretat per Lluís Homar. La directora Célie Pauthe oferirà una versió teatral de la novel·la 'Un amour impossible' de Christine Angot de l'1 al 3 de febrer. Just després, serà 'Qui ets?' de Màrius Serra dirigit per Joan Arqué que prendrà el relleu a l'escenari amb una adaptació del seu llibre dedicat al seu fill Llullu, nascut amb paràlisi cerebral. El teatre polític de Milo Rau, "el director més intel·ligent i més lúcid d'Europa", per Pasqual, serà un dels plats forts el 22 i 23 de febrer amb 'Die 120 tage von sodom', que trasllada a escena els escrits del marquès de Sade i el cinema de Pier Paolo Pasolini. El director suís proposa un joc de mirades entre realitat i ficció amb els actors de la Schauspielhaus Zürich i de Theater HORA, una companyia integrada per nou persones amb Síndrome de Down. La temporada també reservarà un espai per a una de les companyies deganes del teatre illenc i del Teatre Principal de Palma, Iguana Teatre, que presentaran la història de la repressió feixista a Mallorca 'Mar de fons', dirigida per Pere Fullana. Un projecte del Lliure per a les dones El Lliure entrarà l'any que ve de ple en l'actual debat feminista amb el projecte 'Dones Lliures', un fòrum de debat artístic i social obert a totes les mirades i opinions fet a partir d'espectacles, taules rodones i altres activitats, coordinades per la dramaturga Cristina Clemente. "Si haguéssim de fer justícia per totes les injustícies que ha rebut el gènere femení al llarg de la història hauríem de sortir al carrer cada dia", ha dit Pasqual, que ha continuat: "no és un tema per esbandir ràpidament, cal donar arguments i contra arguments", i farcir un debat que és molt present al carrer. Un mandat més Després de vuit anys al capdavant del teatre, Pasqual ha fet públic al final de la presentació de la temporada que ve que accepta un mandat més com a director del Lliure. I ho fa per dos motius: per continuar apostant pel teatre laboratori i el teatre inclusiu i per configurar les directrius que regiran el Lliure de les dècades vinents. "No es tracta d'agafar un director i posar-ne un altre, han passat moltes coses a la nostra societat en els últims anys i per això hem d'intentar trobar una nova poètica per explicar una nova realitat", ha argumentat el director. És per això que l'entitat tirarà endavant una comissió per estudiar un nou model "del teatre del futur".

Summary: 'Mount Olympus' de Jan Fabre, 'Saigon' i una obra sobre la inhabilitació del jutge Garzón centraran la temporada al Lliure


La consellera de Treball, Afers Socials i Famílies, Dolors Bassa, ha anunciat aquest dimecres a Lleida la creació de 404 noves places de serveis socials especialitzats. D'aquestes 404, ja estan en funcionament 266 places i, a partir de setembre, s'impulsen la resta. Es tracta de places per a gent gran, per a persones amb discapacitat i persones amb malaltia mental. Segons la consellera, s'inclouen ''tan places residencials com places d'atenció diürna i de serveis ocupacionals i, en total, suposa aproximadament un 8% més'' pel conjunt de la demarcació. Bassa ha remarcat que pel seu departament, ''que les persones visquin dignament és el principal objectiu'', per la qual cosa hi destinen ''tots els recursos disponibles per atendre un ''envelliment digne''. Així mateix, ha destacat que des de fa un any ''estem revertint les retallades per disposar de més places amb finançament públic''. En l'àmbit de la gent gran s'ha incrementat tan el nombre de places residencials com de centre de dia. Així, es creen 235 places residencials, que permetran passar de les 2.464 places actuals a les 2.699, un 9,5% més. Aquestes places es distribuiran per les comarques del Segrià, l'Urgell, les Garrigues, la Noguera, el Pallars Jussà, el Pla d'Urgell i la Segarra. Actualment ja n'hi ha en marxa 170 i la resta, 65 places, s'implementaran al llarg d'aquest any. La consellera Dolors Bassa ha volgut destacar que ''els criteris a l'hora de distribuir les places han estat bàsicament l'equitat i l'equilibri territorial, és a dir, aproximar les ràtios de tot el territori a l'objectiu de cobertura''. Bassa ha explicat que s'ha treballat juntament amb el territori per fer ''una planificació acurada i realista, que cobreixi les demandes existents''. Pel que fa las centres de dia per a gent gran, el nombre de places creixerà un 8,4%, passant de 570 a 618 places. Fins ara ja se n'han creat 30 i les 18 restants s'impulsaran a partir del mes de setembre. En l'àmbit de l'atenció a les persones amb discapacitats es posen en marxa: 57 places de servei de teràpia ocupacional i servei ocupacional d'inserció per a persones amb discapacitat intel·lectual; 11 places de llar de residència per a persones amb discapacitat intel·lectual; 25 places de servei de residència per a persones amb discapacitat intel·lectual; 3 places de servei de teràpia ocupacional per a persones amb discapacitat física; i 10 places de servei de residència per a persones amb discapacitat físcia. En total es creen 106 noves places per a persones amb discapacitats, de les quals 72 ja estan en funcionament. Això permetrà passar de les 1.861 places actuals a les 1.967. Finalment, en l'àmbit de l'atenció de les persones amb malaltia mental es crearan 15 noves places de llar residència, fet que suposarà un increment d'un 21% de places en aquest tipus de serveis. El Departament de Treball, Afers Socials i Famílies invertirà en la creació d'aquestes noves places a la demarcació de Lleida 2,98 milions d'euros. Una xifra que s'eleva a 7,96 milions si s'hi sumen les noves places creades fins al setembre de 2017. A Catalunya, en total s'ha dotat amb finançament públic 3.842 places en l'àmbit de la gent gran i la discapacitat, amb un pressupost de 46,2 milions d'euros.

Summary: La demarcació de Lleida comptarà amb 404 noves places de serveis socials especialitzats


L'autovia A-2 es troba tallada al terme municipal de Fondarella (Pla d'Urgell) en sentit Lleida per un accident en què s'han vist implicats quatre camions i que ha tingut lloc al punt quilomètric 484,1 de l'autovia, segons informa el Servei Català del Trànsit (SCT). Els serveis d'emergències han rebut l'avís a les 10.49 hores. El trànsit es desvia per l'N-II i també s'ha habilitat el voral de l'A-2 perquè els vehicles que circulaven en sentit Lleida puguin abandonar l'autovia. La topada ha tingut lloc a la retenció de la zona afectada per les obres que s'estaven fent per reparar el ferm arran del xoc d'aquest dimarts entre dos camions que es van incendiar i que es va produir al quilòmetre 482,6 de l'A-2, també al terme de Fondarella. S'han desplaçat fins al lloc de l'accident diverses dotacions dels Mossos d'Esquadra i tres dels Bombers de la Generalitat, que han excarcerat de la cabina un dels conductors dels camions implicats. L'home ha estat atès pel SEM.

Summary: Tallada l'A-2 a Fondarella per un nou accident en què s'han vist implicats quatre camions


El vicealcalde i regidor de Sostenibilitat de Girona, Eduard Berloso, ha retret als escombriaires haver hagut de negociar l'acord per posar fi a la vaga "sota la pressió del temps", conscients que aquest mateix dissabte s'inaugura la 64a edició de la mostra 'Temps de Flors'. Berloso també ha lamentat que, precisament, la plantilla de Girona + Neta aprofiti la proximitat de l'esdeveniment –perquè no és la primera vegada que passa- per escalar la intensitat de les reivindicacions. Tot i això, el vicealcalde creu que s'ha tancat "un molt bon acord" per als treballadors, que de retruc desencalla el nou conveni col·lectiu (que tindrà vigència fins a finals del 2020). Ara, l'acord haurà de ratificar-se al ple, però això ja es farà amb el consistori que surti de les municipals. Eduard Berloso ha recordat que les negociacions per al nou conveni col·lectiu de Girona + Neta feia mesos que duraven entre direcció i comitè. De fet, la vigència de l'anterior va acabar-se a finals d'any, i durant aquest temps les converses s'havien fet entre les dues parts. El consistori (que té el 25% de l'empresa mixta) hi va intervenir ara fa poc, quan ja hi havia convocada la vaga indefinida. El vicealcalde ha dit que els hauria agradat que les converses s'haguessin fet "sense la pressió del temps", en referència al fet que l'aturada es va convocar a les portes del 'Girona, Temps de Flors' (la mostra de muntatges que cada any atreu milers de visitants a la ciutat). "Però l'estil de negociació que té la plantilla és apurar fins a les darreres dates", ha lamentat Berloso, recordant que no era el primer cop que això passava. El vicealcalde també ha rebutjat les crítiques d'altres partits, acusant l'equip de govern d'haver intervingut tard en el conflicte. "Com a govern gestionem diner públic, i això suposa un plus de responsabilitat afegida", ha afirmat Eduard Berloso. Més enllà d'això, però, el regidor de Sostenibilitat també creu que s'ha tancat "un molt bon acord", que ara es plasmarà en el nou conveni col·lectiu. Berloso ha dit que l'increment lineal de sous del 5% en dos anys –ells partien d'un 4%- i el plus que percebran els operaris que netegen els carrers són millores que corresponien "per justícia". El nou conveni, per ple El nou conveni col·lectiu de Girona + Neta, que recollirà aquests increments salarials, ara haurà de passar per ple. Tot i que dilluns vinent hi ha convocat el darrer del mandat, aquest punt no serà a l'ordre del dia (perquè el temps no ho permet) i ja l'haurà d'aprovar el nou consistori que surti de les urnes. El nou conveni tindrà vigència fins a finals del 2020. Ara, un cop s'ha aixecat la vaga, durant les properes hores es farà una neteja intensiva perquè demà a les sis del matí tots els carrers de Girona estiguin nets i sense escombraries. Això obligarà a mobilitzar més personal de Girona + Neta, però aquest punt també s'ha recollit al pacte que han signat comitè i direcció (i que s'ha rubricat ja entrada la matinada). Berloso ha dit també que, mentre ha durat el conflicte, els preocupava "l'angoixa" que la vaga ha suposat als gironins. "No estem acostumats a veure abocaments per la ciutat", ha conclòs  el vicealcalde.

Summary: Girona retreu als escombriaires haver hagut de negociar "sota pressió" però també creu que s'ha tancat "un bon acord"


María Dolores de Cospedal, ministra de Defensa del govern espanyol, ha demanat “perdó” en nom de l’Estat als familiars de les víctimes del Yak-42, catorze anys després de l’accident i quan fa una setmana de la publicació d’un informe del Consell d’Estat que determinava la responsabilitat del Ministeri de Defensa d’aleshores, comanat per Federico Trillo, en l’assumpte. Cal recordar que Trillo, que fins ara ocupava el càrrec d’ambaixador espanyol a Londres, va anunciar la setmana passada la voluntat de dimitir, dies després que el govern anunciés que preparava la seva destitució junt a la de 70 alts càrrecs més. En una compareixença demanada per la mateixa ministra davant la Comissió de Defensa del Congrés dels Diputats, Cospedal ha considerat “una qüestió important” que el Ministeri de Defensa “canviï d’opinió” i “reconegui la responsabilitat objectiva de l’Estat” en l’accident. “És una qüestió important de reconeixement d’una reparació moral”, ha dit la ministra, abans de dir que no tenia “cap problema” a “demanar perdó en nom de l’Estat per no haver reconegut amb anterioritat aquesta responsabilitat patrimonial als familiars de les víctimes”. Cospedal ha acabat la intervenció afirmant que demanava perdó “de cor”.

Summary: Cospedal demana “perdó” en nom de l’Estat als familiars de les víctimes del Yak-42


Narcís Comadira (Girona, 1942) publica amb setanta-sis anys acabats de fer un nou volum de poemes, ‘Manera negra’ (Edicions 62), que completa la trilogia dels seus últims quinze anys creatius després de ‘Llast’ (2007) i ‘Lent’ (2012). Manllevant el títol d’una tècnica de gravat que se serveix d’una planxa polida per fer sorgir “la llum de les tenebres” de la vida quotidiana, el poeta aborda algunes de les seves grans preocupacions: l’envelliment, el país i la llengua catalana. Vint-i-cinc poemes organitzats en quatre seccions que inclouen una carta a Giuseppe Grilli, tres soliloquis teatrals de l’obra ‘L’hort de les oliveres’, escrita per ell mateix i portada a escena al TNC per Xavier Albertí, i quinze composicions diverses. Lluint un llaç groc i una estrella comunista a la solapa, el també pintor s’ha referit al procés independentista en la presentació davant dels mitjans del llibre afirmant que se sent “trist, indignat i preocupat”. “Ens espera un llarg i fosc hivern”, ha vaticinat, alhora que es mostra convençut que Catalunya “acabarà sent independent”. Sis anys després de la seva última obra publicada i trencant amb el “pla quinquennal” –com l’ha definit el mateix Comadira-, el poeta torna a la palestra literària, amb poemes alimentats per un viatge a la Toscana que va fer fa uns tres anys.  Amb alguna referència a l’actualitat i sense defugir la crítica a la situació cultural i lingüística del país, Comadira inicia el volum amb una carta d’homenatge a Giuseppe Grilli per la seva jubilació, amic personal amb qui recorda en el text fragments de la vida en comú.  El llibre també inclou tres poemes de l’obra ‘L’hort de les oliveres’, on s’afirma -establint un paral·lelisme amb l’obra de Shakespeare ‘Hamlet’- que “fa pudor de podrit a Catalunya”, en referència al ‘cas Pujol’. “La pàtria és morta”, conclou.  Quinze poemes diversos La meitat dels poemes de ‘Manera negra’ estan emmarcats en una secció titulada ‘Quinze poemes diversos, que serveixen a l’escriptor i artista per endinsar-se en el dia a dia dels últims cinc anys i inclou, també, dos poemes per encàrrec -‘Lletra anglesa’ i ‘Mira’ns i prou’-, un “estímul creatiu” que Comadira sempre ha defensat.  ‘El dia’ que no va ser Una de les composicions que més relació té amb l’actualitat és ‘El dia’, escrit fa ja uns anys i en què l’escriptor imaginava les seves sensacions el dia en què es proclamés la independència de Catalunya. “Estava convençut que el dia arribaria i, quan ho va fer, no vaig tenir temps de sentir el que dic en el poema. Era més optimista que ara”, reconeix.  L’endemà de l’1-O, ha continuat Comadira, creia que la “força bruta” vindria seguida d’un “cop de pal” d’Europa cap a Espanya, però ara afirma “haver descobert” que tot “és el mateix”. “Ja no s’hi pot confiar, ens espera un llarg i fred hivern”, ha conclòs. Així, ha constatat sentir tristesa pels polítics “innocents” que estan a la presó per “l’ús il·legal” de la justícia que fa l’estat espanyol. Alhora, ha afirmat que està “indignat” i “preocupat” perquè desconeix com podran sortir de “l’atzucac” els polítics catalans. També ha lamentat la corrupció, una circumstància que considera “inherent” al sistema capitalista.

Summary: Narcís Comadira completa la trilogia dels últims quinze anys amb ‘Manera negra’, un volum que treu “llum de les tenebres”


L'ex companya de presó de l'agent Rosa Peral, principal acusada del crim de la Guàrdia Urbana, ha ratificat aquest dimecres davant la jutge que la sospitosa li va explicar que va enverinar la víctima, Pedro Rodríguez, que en aquell moment era parella sentimental seva. Aquesta testimoni ha estat citada al jutjat d'instrucció número 8 de Vilanova i la Geltrú després que mesos enrere expliqués al jutjat del Vendrell que Peral li havia revelat que va enverinar la víctima abans que el seu cos aparegués calcinat prop del Pantà de Foix. Segons José Luis Bravo, advocat d'Alberto López –l'altre acusat del cas-, les declaracions d'aquesta reclusa han aportat nous elements "substanciosos i determinants" per esclarir l'autoria del crim. Amb tot, no ha detallat quins serien. D'altra banda, aquest dimarts també han declarat davant la jutge tres metges forenses que, segons el lletrat, no han aconseguit aportar llum sobre les causes de la mort.

Summary: L'ex companya de presó de l'acusada del crim de la Guàrdia Urbana ratifica davant la jutge que la víctima va ser enverinada


CatECP aprova el programa electoral amb molt pes en l'eix social aquest diumenge  ACN Sant Adrià de Besòs.-Els comuns han aprovat el programa electoral aquest diumenge al migdia en una convenció programàtica al pavelló de Sant Adrià de de Besòs. Els eixos que els han de guiar de cara el 21-D, un document de mes de 150 pàgines, proposa un referèndum acordat, un marc constituent de majories àmplies per "donar resposta a les demandes socials" i un estat plurinacional que dibuixi una relació confederal amb Catalunya en base un "pacte bilateral". Són les tres potes de la proposta en clau nacional dels comuns en un programa amb més de 1.100 mesures, també en l'eix social. Destaquen, entre d'altres, la renda garantida de ciutadania, un sistema fiscal "més just i solidari", garantir un habitatge estable a les persones sense llar, un model de mobilitat "sostenible", la lluita contra la corrupció i un control al preu del lloguer. Els comuns rebutgen tant el 155 com la declaració d'independència i aposten per un referèndum acordat per tal de desencallar la situació política i "superar" els dos blocs. De fet, defensen un gran acord majoritari de país que "reconeixent la pluralitat del conjunt del país, permeti avançar cap a la creació, a Catalunya, d’una república social, democràtica, feminista i ambientalment justa que, lliurement i des de l’exercici de la seva sobirania, estableixi una relació de caràcter confederal amb l'estat espanyol", un Estat que veuen "plurinacional". I una de les pedres angulars per fer-ho és el referèndum acordat. Per pactar-lo amb l'Estat, els comuns proposen que una de les vies sigui l'aprovació d'una Llei de Claredat al Congrés per fixar qüestions com "el moment a partir del qual Catalunya podria celebrar un referèndum, el procediment i les condicions per dur-lo a terme, la interpretació del resultat o el termini per repetir-lo si el resultat fos negatiu", diu el programa electoral. L’aprovació d’una llei de Claredat requeriria la majoria absoluta del Congrés de Diputats i obriria la porta a la celebració d’un referèndum, afegeixen.  Els comuns volen que en paral·lel s'impulsi un canvi a l'Estat per definir-lo com a "plurinacional", una reforma de base que també modificaria la reforma laboral, el sistema de pensions, la llei electoral o la llei orgànica del poder judicial. Volen que aquest nou model d'Estat reconegui Catalunya com a nació i el seu dret a decidir i que es converteixi així en una república parlamentària federal que tingui un relació "de caràcter confederal respecte a Catalunya i les nacions que ho decideixin".  En paral·lel, els comuns proposen que el Parlament elabori un text constituent que superi el marc estatutari en base el debat de les assemblees ciutadanes territorials. Aquest "nou model de país" en relació "bilateral" amb l'Estat naixeria doncs de debats al voltant d'una "Catalunya oberta i inclusiva", el progrés social i econòmic amb una hisenda pròpia i solidària, la radicalitat democràtica, la justícia ambiental, la justícia de gènere i "el reconeixement de la sobirania" de Catalunya. En aquest context proposen també "una carta de drets fonamentals jurídicament vinculant que doti aquests drets de rellevància i efectivitat, de manera que s’avanci cap a una societat més justa i més igualitària" i que quedessin així "blindats constitucionalment" els drets econòmics, laborals, socials i ambientals que defensa Catalunya En Comú-Podem.  Per què tot plegat es dugi a terme en "condicions de normalitat democràtica", la candidatura de Xavier Domènech demana també l'alliberament dels "presos polítics" i la retirada de les accions penals contra ells; la defensa de l'autogovern i derogació del 155, i aposta també per renunciar a la via unilateral i rebutjar la llei de Transitorietat jurídica i fundacional de la república pels seus "dèficits democràtics" tant en la tramitació com el contingut.  L'eix social El programa dels comuns recull més de 1.150 propostes que s'han debatut i prioritzat en els tallers a primera hora de l'assemblea d'aquest diumenge a Sant Adrià. Una tercera part del programa són mesures socials, ha detallat Marc Parés, que ha pilotat l'argumentari dels comuns Una  fiscalitat verda i un increment de l'IRPF a les rendes més altes en són més exemples.  En presentar el programa, Parés ha carregat contra ERC i el PSC per incorporar a les seves files noms com els d'Antoni Castellà i Ramon Espadaler, exdirigents d'Unió. "Quines polítiques socials pensa fer Iceta de la mà d'Espadaler? Només nosaltres podem dir sense embuts que eliminarem els concerts en educació i desmercantilitzarem la sanitat. Som el vot útil de l'esquerra", ha assegurat en erigir els comuns com a "decisius".  De fet, en la trobada d'aquest diumenge s'ha apostat per prioritzar 25 mesures, entre les quals també destaquen  consolidar la sanitat pública i el model d'escola catalana, universalitzar l'accés al sistema de serveis socials, crear una banca pública, recuperar la capacitat adquisitiva dels salaris, convertir l'aigua en bé comú i acabar amb l'atur i la precarietat juvenil.  El programa dels comuns s'ha aprovat amb 517 vots a favor (96,1%), 11 en contra (2%) i 10 en blanc (1,9%).

Summary: Els comuns aposten per un referèndum acordat, un marc constituent ampli i un estat plurinacional i confederal


L'empresa osonenca de telecomunicacions Goufone va comptabilitzar 104.500 persones que van assistir als concerts del Mercat de Música Viva de Vic sumant els escenaris de la Plaça Major de Vic i del Sucre. El sistema comptapersones de Goufone funciona a través d'unes antenes que identifiquen els dispositius mòbils que busquen una xarxa oberta i que es connecten al seu wifi gratuït. Un cop localitzats, se'ls assigna un número. D'aquesta manera, també van poder saber que gairebé 85.000 persones eren usuaris únics. Una portaveu de Goufone, Irene Medina, ha explicat a l'ACN que el propòsit de la companyia és arribar a comercialitzar la idea, i tot i que cal "depurar" el sistema, identifiquen el seu potencial en manifestacions multitudinàries, com la de la Diada. El sistema de comptapersones de Goufone es basa en la instal·lació de diferents antenes en punts estratègics que capten el senyal de cerca de xarxa wifi dels dispositius mòbils de la zona. Per evitar duplicitats, s'assigna un identificador únic per a cada dispositiu, que no obté dades personals per mantenir l'anonimat. El sistema compta tothom qui porta mòbil amb cercador de xarxes activat. A més, no només discrimina el trànsit de visitants únics i repetits, sinó també els desplaçaments dels assistents per les diferents zones permetent així tenir dades de la itinerància del públic a cada moment dins el mateix esdeveniment.  La portaveu de Goufone, Irene Medina, ha explicat que de les 104.500 persones totals, el sistema va comptabilitzar uns 85.000 usuaris únics. El càlcul d'identificacions úniques (76.000) inclou també un marge d'usuaris del 5% que tindrien el wifi parat i un 5% més de nens i persones sense dispositiu mòbil.  D'altra banda, Medina ha puntualitzat que la xifra global correspon només als assistents de divendres i dissabte als escenaris de la Plaça Major i el Sucre. Cal recordar que el Mercat de Música Viva de Vic va començar dimecres, i a banda dels escenaris de la Plaça Major i el Sucre, també va desenvolupar gran part de la seva activitat –sobretot la professional- als diferents escenaris concentrats al Teatre l'Atlàntida, i als escenaris de carrer que habitualment omplen la ciutat de música.  Segons Medina, el sistema que proposen evita la saturació de l'espai per sobrecàrrega de connexions a la xarxa, al ser un espai relativament reduït. Per aquesta raó, també contemplen en un futur poder oferir el software a entitats tant públiques, empreses privades o també per comptabilitzar manifestants en grans concentracions. A Medina no se li escapa que caldria "depurar molt bé" les dades, "perquè sobretot en llocs com Barcelona els pisos podrien embrutar les xifres, però tot i que és complicat no és impossible", ha dit.  El sistema comptapersones ja s'ha testejat a l'edició del Mercat del Ram de Vic de l'any passat i també es va posar en pràctica al festival Clownia de Sant Joan de les Abadesses d'enguany.

Summary: El sistema de Goufone comptabilitza una assistència de 104.500 persones al MMVV entre els escenaris de la Plaça i el Sucre


El president de l'Assemblea Nacional francesa, Richard Ferrand, ha volgut reafirmar el seu "respecte" al marc constitucional espanyol així com la "plena confiança" en les autoritats de l'Estat a través d'un comunicat oficial. Respon així a la reclamació per part de 52 diputats francesos en una tribuna al setmanari 'Le Journal du Dimanche' per posar fi a la "repressió" a Catalunya i a les "mesures arbitràries" contra els independentistes, que Ferrand qualifica com a "afers interiors". "El president recorda el seu compromís amb la unitat i la integritat dels nostres veïns europeus", explicita el comunicat, que afegeix que a Espanya el debat es dóna dins una "democràcia respectuosa de l'Estat de dret i les llibertats individuals".

Summary: El president de l'Assemblea Nacional francesa reafirma el seu "respecte i confiança" en el marc constitucional espanyol


El portaveu del PP al Congrés, Rafael Hernando, ha assegurat aquest diumenge que l'enemic no és ni el PP ni el ministre d'Hisenda, Cristóbal Montoro. "L'adversari són els independentistes, com l'enemic va ser ETA". En un acte de les noves generacions del PP a Madrid, Hernando ha destacat que Montoro "va ser el primer que va denunciar als independentistes per malversació" de fons públics. A més, ha advertit que "pels independentistes i els colpistes no hi haurà ni immunitat, ni impunitat ni indults". El portaveu popular ha criticat Ciutadans per quedar-se de "braços creuats" i permetre que Roger Torrent fos elegit president del Parlament català tot i que tenia vots suficients per evitar-ho. Rafael Hernando també ha retret a la formació taronja que permetés que el PP es quedés sense grup parlamentari al Parlament. A més, els ha acusat de buscar qualsevol excusa per "atacar al PP per quedar-se amb el seu electorat". Pel portaveu popular, a Espanya hi ha dos tipus de marxisme, el de Podem i el taronja", que, segon ell, és el de "jo tinc uns principis però si no els agraden, en tinc uns altres encara que siguin contraris". Sobre ETA, Hernando ha assegurat que mentre governi Rajoy "no hi haurà cap concessió a ETA". A més, ha lamentat el "maniqueisme de la banda intentant dividir entre víctimes que han merescut ser-ho i les que no", cosa que segons el portaveu popular és "repugnant".

Summary: Hernando (PP): "L'adversari no és el PP, no és Montoro, són els independentistes, com ho va ser ETA"


Els estudiants universitaris, de secundària i batxillerat de Catalunya estan cridats a la vaga aquest dijous contra l'aplicació del '3+2'. La jornada de protesta ha estat convocada pels diferents moviments estudiantils que demanen la derogació del decret que preveu reduir els graus a tres anys i complementar-los amb una especialització en màsters de dos. Els moviments estudiantils han convocat manifestacions al llarg del dia a les principals ciutats catalanes, les Illes Balears i el País Valencià. El Sindicat d'Estudiants dels Països Catalans (SEPC), el principal convocant de la vaga, considera que aquesta proposta suposarà un "encariment del preu dels estudis superiors ja que en cursar graus més generalistes es torna imprescindible estudiar un màster". La organització denuncia que el '3+2' és "un pas més en el procés d’elitització i mercantilització de l’educació pública" i argumenta que els màsters poden costar "de 3.000 a 23.000 euros". A més, el SEPC creu que amb el nou model es suprimirien "aquells graus i facultats que no siguin 'productius' i 'competitius'". Abans de la jornada reivindicativa, s'han realitzat referèndums a universitats dels Països Catalans, que van mostrar el rebuig al '3+2' en un 90%, segons les dades del SEPC. D'altra banda, els convocants també reivindiquen la derogació de la LOMCE. Al seu torn, la Unió de Sindicats de Treballadors de l'Ensenyament de Catalunya (USTEC-STEs), ha demanat al professorat que "no posi pals a les rodes a aquesta lluita", informi a l'alumnat "dels seus drets democràtics" com el de vaga i recomana que els docents no posin exàmens aquest dijous i que "en tot cas les absències no han de tenir efectes acadèmics per a l'alumnat". La Secretaria d'Universitats aposta per un "model flexible" El Consell Interuniversitari de Catalunya (CIC) va aprovar el 5 de juny de l'any passat dos acords per mantenir els preus pels estudiants en el format '3+2' i evitar la repercussió en el finançament de les universitats. D'aquesta manera, els estudiants de les futures titulacions de tres anys podrien cursar el primer any de màster al mateix preu que un de grau, mentre que el Govern compensaria "eventuals reduccions per crèdits matriculats i preus atribuïbles als canvis d’estructura". En aquest sentit, la Secretaria d'Universitats i Recerca de la Generalitat defensa que l'objectiu és crear "un model flexible en què convisquin graus de 3 i 4 anys amb màsters d’1 i 2 anys". Tercer dia de vaga a la UAB La Universitat Autònoma de Barcelona (UAB) afrontarà el tercer dia de vaga, coincidint amb la protesta a tot el territori. Els manifestants han tallat aquest dimecres al matí els accessos al campus amb barricades i han interromput durant mitja hora la circulació de trens a les línies S2 i S55 de Ferrocarrils de la Generalitat de Catalunya (FGC). Els estudiants han demanat al rector de la UAB, Ferran Sancho, que accepti el resultat del referèndum que rebutja el '3+2' i debatre el futur de la universitat amb la comunitat educativa.  La mobilització ha rebut el suport del comitè d'empresa del Personal Docent i Investigador (PDI), un centenar dels quals han signat un manifest per poder participar en la discussió sobre reformes del model universitari. El seguiment en les dues primeres jornades de vaga ha estat desigual segons cada facultat.

Summary: Els estudiants catalans d'universitats i instituts, cridats a la vaga aquest dijous contra el '3+2'


La subdelegada del govern a Màlaga, María Gámez Gámez, esdevindrà aquest divendres la primera dona que dirigirà la Guàrdia Civil, si s'aprova el seu nomenament al Consell de Ministres extraordinari que se celebrarà a la Moncloa. El ministre de l'Interior, Fernando Grande-Marlaska, proposarà el nom de Gámez com a directora general del cos de seguretat un cop ha estat acceptat per la ministra de Defensa. Marlaska ha cessat aquesta setmana Félix Azón, que fins ara ocupava el càrrec. A banda, el ministre també proposarà Rafael Pérez Ruiz com a nou secretari d'Estat de Seguretat i Rocío García Romero com a directora general del Gabinet del seu Ministeri.

Summary: La subdelegada del govern a Màlaga, María Gámez, primera dona que dirigirà la Guàrdia Civil


Quatre persones d'una mateixa família van resultar ferides, dues d'elles de molta gravetat ACN Barcelona.-Els Mossos d'Esquadra investiguen si la connexió fraudulenta a la xarxa elèctrica pel manteniment d'un cultiu de marihuana és la causa d'un incendi greu en un pis del barri de Vallbona, al districte de Nou Barris de Barcelona. Els fets es remunten al 5 de desembre quan es va registrar un foc als baixos d'un bloc de pisos i quatre persones d'una mateixa família van resultar ferides, dues d'elles de molta gravetat. Els afectats són un matrimoni de nacionalitat espanyola de 38 i 35 anys i dos fills de 7 i 5 anys. El nen més petit va resultar ferit crític i el pare continua ingressat en estat greu en un centre hospitalari. Segons un comunicat de la policia catalana, el progenitor és qui hauria instal·lat la plantació en una de les habitacions del pis i hauria fet la manipulació elèctrica.

Summary: Els Mossos investiguen si l'incendi d'un pis a Nou Barris va ser causat per la llum punxada d'una plantació de marihuana


El president de l'Eurocambra, David Sassoli, ha defensat aquest dijous el Parlament de l'acusació d'estar retardant el pla econòmic per rellançar l'economia europea, al qual l'Eurocambra ha de donar llum verda."Ningú vol bloquejar un procés tan important", ha dit Sassoli en una roda de premsa després de la seva intervenció a la cimera de líders europeus. Segons Sassoli, és el Consell el que no troba "un punt d'equilibri", en referència a les divisions entre els 27 per la condicionalitat dels fons associada al respecte de l'estat de dret. Sobre un possible retard en l'arribada del finançament als estats, Sassoli ha dit que no està "preocupat". "Si les negociacions s'afronten de manera pragmàtica es pot arribar a una solució ràpida. Tot depèn de la voluntat política", ha subratllat el president de l'Eurocambra.  Ara per ara, els principals obstacles perquè Consell i Eurocambra tanquin un acord que permeti aprovar el pla econòmic és, per una banda, la condicionalitat dels fons al respecte de l'estat de dret i, d'altra banda, un pressupost per als pròxims set anys que el Parlament considera insuficient perquè retalla alguns dels programes ja existents.

Summary: Sassoli defensa l'Eurocambra de l'acusació de retardar el pla econòmic: "Ningú vol bloquejar un procés tan important"


El Parlament ha aprovat "traslladar una queixa formal" a instàncies i tribunals internacionals sobre els casos en què la justícia espanyola actuï contra el principi de llibertat d'expressió i el principi d'inviolabilitat dels càrrecs electes. Una moció presentada per JxSí que ha estat aprovada amb els vots de la CUP i de CSQP, mentre que la resta hi han votat en contra. Precisament, la presidenta del Parlament, Carme Forcadell, i els membres de la Mesa investigats pel Tribunal Superior de Justícia de Catalunya (TSJC) han apel·lat al principi d'inviolabilitat dels diputats per defensar la decisió de la Mesa de permetre la votació sobre el referèndum unilateral en el darrer debat de política general. La moció aprovada assegura que, en aquests casos, el Parlament recorrerà al Consell d'Europa, al Consell de Drets Humans de l'ONU, al comitè de drets humans, a l'alt comissionat per als drets humans de les Nacions Unides, al comissari de justícia de la UE i al Tribunal Europeu dels Drets Humans.  La moció aprovada "reprova" la investigació oberta contra Forcadell i quatre membres de la Mesa i constata que "el sol fet d'haver admès a tràmit la querella suposa una intromissió del poder executiu i el poder judicial a la tasca dels representants dels ciutadans i contra la llibertat d'expressió i el dret de participació política". La investigació no només afecta la presidenta del Parlament, sinó també al vicepresident primer, Lluís Corominas, i als secretaris Anna Simó, Ramona Barrufet i Joan Josep Nuet. El Parlament també insta el Govern a traslladar el contingut de la moció aprovada per denunciar la "intromissió" a la tasca del Parlament a tots els àmbits, especialment, a les institucions europees i internacionals que vetllen per garantir els drets fonamentals i les llibertats individuals i comunitàries. D'altra banda, la moció aprovada constata que els càrrecs electes tenen dret a debatre, a defensar les seves posicions ideològiques, a votar sobre totes les qüestions i a impulsar tota mena d'iniciatives sense que, per aquest motiu, es puguin emprendre actuacions judicials contra ells. I el text aprovat afegeix que per garantir el principi de llibertat d'expressió és "imprescindible" que la justícia espanyola actuï respectant el principi d'inviolabilitat parlamentària.  La cambra catalana ha manifestat el seu "rebuig més enèrgic" a "l'escalada d'amenaces i d'accions" per part del govern del PP i d'altres representants institucionals i polítics de l'Estat que suposen una "clara regressió democràtica i que tenen per objecte més immediat la intimidació a representants electes i ciutadans per impedir la celebració d'un referèndum efectiu". Crida internacional per a un referèndum acordat El Parlament també ha demanat a la comunitat internacional el seu suport per aconseguir que el govern espanyol permeti un referèndum. Es tracta, segons la moció aprovada, de l'única manera possible de donar resposta a la demanda expressada pel poble català. Incorporacions de la CUP JxSí ha acceptat diverses esmenes presentades per la CUP que parlen de la llibertat d'expressió com a dret també dels ciutadans, i no només dels càrrecs electes. En aquest sentit, el Parlament ha mostrat els seu suport a "totes aquelles persones que han estat violentades en l'exercici dels drets de manifestació, expressió i participació polítiques, especialment aquelles que han estat colpejades, detingudes o processades en exercici de la defensa de les llibertats públiques". El PPC titlla la moció de "deixalleria democràtica" i Nuet defensa el dret a debatre El diputat del PPC Alejandro Fernández ha titllat la moció de "deixalleria democràtica, subproducte de qualitat, llenguatge inflamat i alçada literària i política ínfima". Segons Fernández, la moció aprovada pel Parlament és un exemple de la "degradació del debat polític" a Catalunya. "Pretenen presentar Espanya, que és una de les millors democràcia, com un país totalitari", ha lamentat. Per la seva banda, el diputat de JxSí Antoni Balasch ha denunciat que l'escalada de declaracions, com les que han fet referència a un cop d'estat, i les amenaces verbals o judicials suposen un "mobbing a la llibertat d'expressió i a la democràcia" i suposa "falsejar l'esperit de la democràcia". El diputat de CSQP Joan Josep Nuet, investigat pel TSJC, ha defensat que la Mesa no pot censurar el debat d'idees al Parlament perquè estaria cometent un acte greu d'inconstitucionalitat, tenint en compte que el principi d'inviolabilitat parlamentària està recollit a la Constitució. "Tenim dret a parlar, a discutir i no tenen dret a condemnar-nos ni perseguir-nos judicialment per expressar idees. El que ens esta passant a nosaltres no ho desitjo per vostès, tinguem una democràcia plena", ha conclòs.  La diputada de la CUP Anna Gabriel ha demanat que es constitueixi el més aviat possible al comissió internacional perquè exerceixi un paper d'observació sobre el que està passant a l'estat espanyol. Una manera, segons Gabriel, de traslladar a la comunitat internacional la vulneració de drets humans. Per la seva banda, el diputat de Cs Carlos Carrizosa ha qualificat la moció de "vergonyosa" i el diputat del PSC Ferran Pedret "d'exagerada" perquè, segons el diputat socialista, el text aprovat fa un relat com si l'estat espanyol fos "opressor".

Summary: El Parlament aprova portar el cas contra Forcadell i quatre membres de la Mesa a la UE i a la ONU


Diversos agents de la brigada mòbil dels Mossos d'Esquadra s'han obert pas entre les persones concentrades davant del Departament d'Economia per acordonar un espai envoltant la porta. Quan els agents han fet espai, han fet ús de la porra en algunes ocasions. Alguns manifestants han llançat objectes als policies. S'espera que la vintena de guàrdies civils que hi ha dins del Departiment, en surti en els propers moments. Tot i que les entitats sobiranistes han convidat els manifestants a marxar, encara hi ha centenars de persones esperant la sortida de la Guàrdia Civil.

Summary: Els Mossos d'Esquadra s'obren pas entre els concentrats i acordonen un espai davant el Departament d'Economia


Sabrià es pregunta si amb els vetos de la JEC i de l'Estat "el que busquen és prohibir" l'independentisme ACN Barcelona.-El president de la Generalitat, Quim Torra, ha reclamat aquest dimecres als socialistes, i especialment als dirigents del PSC, que s'oposin a la intenció manifestada per l'Advocacia de l'Estat d'investigar deu votants del referèndum de l'1-O. "Demano al Partit Socialista que ho denunciï, perquè això és l'últim que ens podríem esperar", ha sentenciat el president durant la sessió de control al ple del Parlament, tot recordant que l'Advocació compleix "ordres" del govern espanyol i per això en fa responsable l'executiu socialista. En aquest sentit, ha criticat que "mentre uns fan política des de la justícia, altres –en referència al Govern- miren de fer justícia amb la política", i ha qualificat la investigació dels votants com una "aberració amb la que l'Estat intenta provocar" els independentistes. Quim Torra ha volgut així carregar contra els que fan servir estaments jurídics per "fer política". "Sembla mentida que tots els grups parlamentaris preocupats pel que diuen que els preocupa als ciutadans, només es mostren preocupats pel monotema i per judicialitzar la política catalana, és el seu objectiu", ha dit. El president ha fet aquesta reflexió després que la diputada de JxCat Laura Borràs hagi criticat també la querella que s'ha interposat contra Torra per la polèmica de les pancartes i els llaços grocs. "S'han querellat per defensar la llibertat d'expressió", ha dit Borràs, que creu que la "follia de l'Estat sembla que no té aturador" i ha remarcat que "la repressió de l'Estat no cessa i és a la carta". "La qualitat democràtica de l'Estat s'esmicola a marxes forçades", ha sentenciat.  A la mateixa sessió de control, el president del grup d'ERC, Sergi Sabrià, ha censurat també les denúncies, querelles i acords de la Junta Electoral que darrerament han impactat en l'actualitat política catalana. "Ens preguntem si tanta prohibició no busca prohibir-nos", ha etzibat el republicà. I és que per a Sabrià la "col·lecció de vetos a paraules, colors i lleis" afecten a la ciutadania i als deus "drets i llibertats". "Ens preguntem si tornarà a passar", ha afirmat, tement que arribin noves limitacions en el mateix sentit.  Amb tot, el president del grup d'ERC ha avisat que "per molt que amenacin o empresonin, nosaltres seguirem endavant defensant els drets i llibertats". "Si la nostra reivindicació els incomoda, seguin a la taula de negociació política i alliberin els presos", ha conclòs.

Summary: Torra demana als socialistes que "denunciïn" i s'oposin a la investigació als votants de l'1-O


Hi ha dos desapareguts més després que el Francolí s'hagi endut un bungalow a Vilaverd ACN Arenys de Munt.-Un home ha desaparegut a Arenys de Munt arrossegat per l'aigua de la riera. Els Bombers han rebut l'avís a les 2 de la matinada. S'ha fet una primera recerca immediata per tota la riera i fins a la desembocadura, i una segona quan ha parat de ploure i el nivell de l'aigua ha baixat. Quan es faci de dia es farà el relleu en el personal d'emergències i s'intentarà per tercera vegada, segons han informat els Bombers. Segons ha explicat l'alcalde d'Arenys a Catalunya Ràdio, el desaparegut és un home d'uns 70 anys. També hi ha també dos desapareguts més després que el riu Francolí s'emportés dimarts a la nit un bungalow a Vilaverd (Conca de Barberà), una mare i el seu fill d'uns 40 anys. En aquest segon cas, els equips d'emergències han fet la recerca per la llera a peu durant la nit, i també amb vehicles han recorregut camins, pistes i carreteres gairebé fins a Picamoixons. Amb la llum del dia s'incorporarà l'helicòpter a les tasques.

Summary: Desapareix un home a Arenys de Munt arrossegat per l'aigua de la riera


La Central Sindical Independent i de Funcionaris (CSIF) ha reclamat aquest dijous que s'inclogui els agents de les policies locals de Catalunya dins la categoria funcionarial C1, que permet optar a qualsevol plaça que s'ofereixi al conjunt de l'Estat. CSIF recorda que els agents ja tenen reconeguda aquesta categoria des del punt de vista econòmic des del 2015, però subratlla que falta el reconeixement "a efectes acadèmics". El sindicat ha iniciat un seguit de reunions amb els diferents grups parlamentaris per explicar la seva postura en el marc del debat de la nova llei integral de policia de Catalunya. Avui s'ha reunit amb Ciutadans (Cs), que li dona suport en la reivindicació. Segons el CSIF Catalunya és l'única Comunitat Autònoma de l'Estat que no reconeix aquesta categoria als agents de les policies locals, i que els situa al subgrup C2. Això fa que "estiguin desemparats" perquè "no poden accedir a la mobilitat geogràfica" a l'Estat, entre els funcionaris de l'administració local. El sindicat majoritari dins la Guàrdia Urbana de Barcelona també subratlla que és "necessari" que es dissenyi "ja" el sistema públic de seguretat de Catalunya amb la col·laboració de tots els actors implicats. En aquest sentit, la formació sindical ha lamentat que els cossos de policies locals "continuen" mancats dels mitjans materials operatius "idonis" i de comissaries "adequades". Finalment, el sindicat creu que cal extingir les places de vigilants municipals, i que les persones que les ocupen passin a pertànyer als cossos de les policies locals després del procés formatiu corresponent.

Summary: CSIF reclama que s'inclogui les policies locals a la categoria funcionarial que permet optar a qualsevol plaça d'Espanya


El Ministeri de Sanitat ha registrat 8.148 nous positius per covid-19 a Espanya en relació amb el total de casos confirmats aquest dijous. Segons l'últim informe, des que va començar la pandèmia hi ha hagut 386.054 casos confirmats per proves diagnòstiques. D'aquests, 3.650 s'han diagnosticat el dia anterior. És el tercer dia consecutiu amb més de 3.000 diagnòstics recents al dia. La CCAA amb més diagnosticats el dia previ és, de nou, Madrid amb 1.199, prop d'un terç del total. La segueixen el País Basc (685), l'Aragó (342), Andalusia (303), Galícia (182) i Catalunya (172). Pel que fa a les defuncions, Sanitat xifra en 28.838 el total de morts per coronavirus a tot l'Estat espanyol, 25 més que aquest dijous. Segons l'últim informe, hi ha hagut 125 defuncions en els últims set dies de les quals 42 a Madrid i 40 a l'Aragó. A Catalunya se'n van produir 10. En l'última setmana hi ha hagut 1.467 hospitalitzacions i 93 ingressos en UCI. Hi ha hagut 70.420 casos diagnosticats en els últims 14 dies a tot Espanya i 37.064 en els darrers set. Per inici de símptomes, s'han diagnosticat 21.659 casos en els últims 14 dies i 5.690 en la darrera setmana. Des de l'inici de la pandèmia, Madrid és l'autonomia amb més positius confirmats acumulats amb 102.382. A Catalunya, en segon lloc, s'hi han confirmat 98.462 casos per proves diagnòstiques. 11.348 en els últims 14 dies i 5.407 en els darrers set. Per inici de símptomes, se n'han diagnosticat 4.137 en els últims 14 dies i 1.124 en la darrera setmana. Des que va començar la pandèmia, hi ha hagut 131.175 hospitalitzacions, 1.467 en els últims set dies. D'aquestes, 392 s'han produït a Madrid, 188 a Andalusia i 185 a l'Aragó. A Catalunya, 78. En relació a les UCI, des que va començar l'epidèmia hi ha hagut 12.060 entrades, 93 en els últims set dies. D'aquestes, catorze a Madrid i Canàries, respectivament. A Catalunya n'han estat quatre.

Summary: Sanitat registra 8.148 nous positius per covid-19 a Espanya i 28.838 morts, 25 més que dijous


Els castellers de la Colla Jove Xiquets de Tarragona es preparen per passar la nit al seu local, que apareix com un dels col·legis electorals a la ciutat, on l'Ajuntament no cedeix espais per l'1-O. Es dona la circumstància que el punt d'assaig, al carrer del Cós del Bou, és un espai municipal cedit a la colla. Els castellers, que aquesta nit han fet l'assaig previst de manera normal, han assegurat que viuen el moment amb "molta normalitat". "Les portes dels castellers estan sempre obertes i l'actitud és festiva", ha explicat Yasmina Armesto, de la Jove. Almenys fins a mitjanit, els Mossos no s'han presentat al local. A Valls, la Colla Vella ha programat el seu assaig a l'IES Narcís Oller, mentre que la Joves ho ha fet a l'IES Jaume Huguet.

Summary: Membres de la Jove de Tarragona dormen al seu local en un ambient "festiu i de normalitat" per evitar que es precinti


El líder de Podem i vicepresident segon del govern espanyol, Pablo Iglesias, ha apuntat aquest dijous que el seu executiu treballa per la sortida dels presos independentistes, malgrat que ha evitat donar detalls perquè "perquè algunes coses surtin bé en temps i forma cal treballar amb discreció" i "elevar-les a rang mediàtic pot fer que triguin més". "El ministre de Justícia, que és un persona molt moderada i precisa, va ser molt explícit a la sessió de control" en una pregunta de la portaveu de JxCat, Laura Borràs, ha dit. Iglesias ha explicat que va parlar amb Carles Puigdmont a principis d'any i que va rebre aquest dimecres un missatge de suport de l'expresident.  Iglesias ha fet aquestes manifestacions en una entrevista a RAC1 on ha assegurat que li sembla "un escàndol" que Jordi Sànchez i Jordi Cuixart estiguin a la presó. En tot cas ha afirmat que a l'Estat "encara" no hi ha "delictes ideològics" i per això en el cas dels 'jordis' "formalment es va buscar una via per uns fets que es provaven de justificar". No veu sensata la inhabilitació de Torra En aquest marc ha afirmat que no sembla "gaire sensat" que s'hagi inhabilitat el president de la Generalitat, Quim Torra, per haver penjat una pancarta al balcó del Palau de la Generalitat.  "Crec que en això (que no és sensat) podríem estar d'acord tots els demòcrates i genera rebuig a part de la ciutadania que alguns comportaments enormement greus tenen escàs retret penal mentre col·locar una pancarta pot implicar que qui han elegit els representants de la sobirania catalana perquè sigui el seu president hagi de deixar la seva funció".  El líder de Podem s'ha mostrat convençut que la taula de diàleg amb la Generalitat es pot reunir malgrat la inhabilitació de Torra i la convocatòria electoral. "Ens paguen per buscar solucions a un problema que no és un problema jurídic, sinó polític".   Vol que ERC voti "sí" als PGE També ha apostat perquè el govern espanyol "treballi" per aconseguir que ERC voti "sí" als pressupostos generals de l'Estat per al 2021 i "fins i tot treballar-ho amb JxCat" així com "Bildu i el PNB, Compromís i la resta dels grups progressistes que van conformar la majoria de la investidura".  "No es tracta de treure uns pressupostos, sinó de construir una nova direcció d'Estat", perquè l'arribada dels fons europeus implica una "transició econòmica" i "Espanya és molt més que Madrid".  "No sorprèn" l'absència del Govern al nou acte del Rei a Catalunya Iglesias creu que el veto del govern espanyol a l'acte del CGPJ de fa quinze dies a Barcelona va ser "prudent" i emmarca la nova visita d'aquest divendres en la "normalitat institucional". Sobre l'absència de representants de les institucions catalanes a aquest acte ha recordat que "la monarquia no té massa partidaris a Catalunya" i "no sorprèn que l'alcaldessa Colau o al Generalitat se sentin incòmodes i tenen altres qüestions més importants a l'agenda".  Iglesias ha assegurat que el fet que la dreta patrimonialitzi la monarquia fa mal a aquesta institució. "Joan Carles de Borbó va ser bastant hàbil a l'hora de saber que la supervivència de la institució passava per entendre's més enllà de la dreta" i "sempre va tenir l'habilitat de no ser només el rei de la dreta i de trobar espais d'empatia amb sectors de tradició republicana".  Conversa amb Puigdemont Iglesias ha explicat que l'expresident de la Generalitat Carles Puigdemont li va enviar un missatge de suport aquest dimecres després que es donés a conèixer la decisió del jutge de l'Audiència Nacional, i ell "li ho va agrair". Ha revelat que va parlar amb Puigdemont a principis d'any, tot i que "no recorda" si ho va fer quan ja era vicepresident del govern de Sánchez o abans. Encaixa la crítica de Valtonyc El raper Valtonyc es va mostrar molt crític amb Iglesias pel fet que la composició que el va portar a l'exili va ser un encàrrec del programa que dirigeix el líder de Podem, 'La Tuerka', i aquest mai "ha mogut un dit" per ajudar-lo.  Iglesias avui ha admès que li toca "encaixar la crítica amb esportivitat". Ha afirmat que Valtonyc està "injustament repressaliat". "Em sembla una barbaritat que es pugui perseguir qualsevol raper per dir el que pensa". En tot cas ha apuntat que és "normal" que el critiqui. "Si no em critiqués s'estaria estovant i no volem que s'estovi". Segons Iglesias l'encàrrec el va fer la responsable de la secció de 'La Tuerka' que demanava cançons a rapers sobre el tema del dia, i als seu dia "el tema era la monarquia".

Summary: Iglesias, sobre els indults als presos: "Perquè algunes coses surtin bé en temps i forma cal treballar amb discreció"


El conseller d'Interior, Jordi Jané, admet que cal obrir una reflexió en el marc de la reforma del Codi Penal sobre la reincidència. Davant les queixes del Gremi de Joiers que assegura patir molta reincidència de lladres ja detinguts que, un cop al carrer, tornen a delinquir, el conseller ha volgut fer una crida a la calma assegurant que la policia catalana "no abaixa la guàrdia" en el sector comercial en general i que això s'ha traduït amb el resultat d'operacions i detencions importants. "Els estem molt a sobre i hem aconseguit casos molt clars de detencions i d'eficàcia policial", ha afirmat Jané, el qual ha definit d'"excel·lent" la col·laboració entre el cos dels Mossos d'Esquadra i el gremi. El conseller d'Interior ha fet aquestes declaracions en el marc d'una visita aquest dimecres al matí a Reus, on també s'ha referit a la investigació oberta sobre l'inflable de Caldes de Malavella. Jané ha insistit que la investigació policial segueix oberta i que, malgrat que s'han presentat moltes hipòtesis als mitjans, des del cos dels Mossos no s'ha aportat encara quina ha estat la causa concreta de la tragèdia i que, per tant, no es pot donar per vàlida cap d'aquestes afirmacions aparegudes fins ara. "Que si la cremallera, que si el motor... Que no es doni per cert res quan la investigació està oberta", ha reiterat. "S'hi està treballant, la investigació està oberta i esperem conclusions", ha conclòs el conseller.  Sobre el jihadisme i la seguretat a Catalunya El conseller d'Interior, Jordi Jané, també ha destacat la bona col·laboració entre les forces i cossos de seguretat a l'hora de desplegar l'operatiu específic de prevenció antiterrorista. Jané ha defensat que es fa una gran tasca de prevenció al carrer, a la qual es dedica més del 30% del patrullatge de carrer dels Mossos d'Esquadra, i el nombre de detencions a Catalunya contra presumptes membres del terrorisme jihadista és de les més altes de l'estat espanyol. "Vol dir que hi ha una bona feina policial, sabent que no estem exemptes de patir, en qualsevol moment, un ensurt, però no em de dur aquesta angoixa i apel·lar a la col·laboració ciutadana", ha dit el conseller.  Jané ha insistit al govern espanyol en posar data al Junta de Seguretat de Catalunya, que té propostes i una ordre del dia consensuada amb l'executiu central, i ha advertit que no s'entendria que se celebrés abans la del País Basc, quan la catalana fa més de dos anys que es reclama, fa vuit anys que no es convoca i té importants assumptes pendents a resoldre. "La col·laboració policial que es materialitza en aquesta Junta de Seguretat no pot conèixer d'agendes que es dilatin massa en el temps perquè la ciutadania no ho entendria", ha remarcat.

Summary: Jané aposta per obrir una reflexió sobre la reincidència en el marc de la reforma del Codi Penal


El nen britànic de 12 anys que va resultar ferit crític després d'estar a punt d'ofegar-se a la piscina de l’Hotel Guitart de Lloret de Mar (Selva) va morir aquest dilluns a la Unitat de Cures Intensives de l’hospital Vall d’Hebron, segons han confirmat fonts de l’hospital aquest dimarts. L’ofegament va tenir lloc dijous de la setmana passada cap a dos quarts de quatre de la tarda, quan banyistes van trobar el nen inconscient a l'aigua i van alertar els socorristes. Una patrulla de la policia local va poder remuntar-li la parada respiratòria i un helicòpter medicalitzat del Sistema d'Emergències Mèdiques (SEM) el va traslladar a l'hospital de la Vall d'Hebron, on ha estat ingressat fins que ha mort. D’altra banda, la nena estrangera de 4 anys que va estar a punt d'ofegar-se diumenge passat a la tarda a la piscina d'una masia de la urbanització Vallcanera de Sils (Selva) continua ingressada a l'Hospital de la Vall d'Hebron en estat crític, segons han indicat també fonts del centre hospitalari.

Summary: Mor el nen britànic de 12 anys ingressat a l’hospital després d'estar a punt d'ofegar-se en una piscina de Lloret


Correos ha convocat 4.005 llocs de feina fixos, dels quals 826 són a Catalunya, segons ha informat CCOO. El sindicat s'ha felicitat per la convocatòria del procés de consolidació d'aquests 4.005 llocs de feina, derivat de l'acord assolit amb la direcció de l'empresa pública el desembre 2018. Aquesta convocatòria arriba després de dues anteriors de 1.606 i 2.295 llocs de feina incorporats en els dos anys anteriors i és la major des del 2004. Totes juntes suposen el major procés d'estabilització d'ocupació en l'empresa pública, amb 7.906 llocs de feina fixos. Aquesta vegada s'han convocat places a totes les comunitats i destaquen Catalunya, Madrid (831) i Andalusia (654). CCOO ha assegurat que la convocatòria millorarà les condicions de prestació del servei postal després de les retallades dels darrers anys. El sindicat ha esperat que es mantingui el compliment dels acords assolits per als propers dos anys, que permeti recuperar els 15.000 llocs de treball perduts durant la crisi.

Summary: Correos convoca 4.000 noves places, 826 a Catalunya


L'expresident Carles Puigdemont ha celebrat la primera victòria judicial en "camp contrari" després dels "combats" guanyats a les institucions europees. "Que abandonin tota esperança els que creguin que ens venceran retorçant el dret", ha assegurat en una roda de premsa a la seu de JxCat després de la resolució del Suprem. Segons Puigdemont, el que ha passat és un "intent vergonyós" d'afectar un procés electoral, "impropi" d'una democràcia lliure. Per això, ha demanat el vot a la ciutadania per passar de ser "elegible" a "elegit" i denunciar, juntament amb Ponsatí i Comín, les "mancances democràtiques" de l'Estat i posar a l'agenda europea el dret a decidir. L'advocat de l'expresident, Gonzalo Boye, ha avançat que una vegada es confirmi que tenen raó, utilitzaran "tots els instruments jurídics" per exigir "responsabilitats" davant d'uns fets "tan greus".

Summary: Puigdemont celebra la primera victòria judicial en "camp contrari" i demana passar d'"elegible" a "elegit"


La vicepresidenta i portaveu del govern espanyol en funcions, Soraya Sáenz de Santamaría, ha explicat aquest divendres que el Consell de Ministres ha donat llum verda als convenis signats amb la Generalitat per a la construcció dels accessos ferroviaris sud al Port de Barcelona, que tindran un cost de 150 milions d'euros, dels quals 77,4 MEUR les aportarà Adif i 72,6 milions d'euros l'Autoritat Portuària de Barcelona. En l'acord, la Generalitat cedeix un tram de via de FGC a Adif i s'estableix l'aportació financera de cada una de les parts. Sáenz de Santamaría ha destacat que el Port de Barcelona és el tercer de l'Estat en volum d'activitat i entre els 100 més importants del món en volum de contenidors i que suposa una "decidida aposta" del govern espanyol pel corredor mediterrani.  Per Sáenz de Santamaría, aquest acord demostra la "decidida aposta" del govern espanyol pel corredor mediterrani, facilitant l'ample europeu de les vies per al transport de mercaderies i l'accessibilitat ferroviària a l'interior dels ports. La vicepresidenta ha apuntat que l'obra permetrà "potenciar la intermodalitat" entre el transport marítim i ferroviari, junt amb tota la logística associada. Soraya Sáenz de Santamaría ha recordat que les administracions han estat treballant amb un "enorme esforç tècnic" i "un diàleg molt sincer i lleial" entre elles des del setembre del 2013.  "Tranquil·litat" amb l'aportació de l'APB La vicepresidenta en funcions i portaveu del govern espanyol ha comentat que no tem que la inestabilitat del Govern al Parlament pel trencament del pacte d'estabilitat entre Junts pel Si i la CUP pugui fer perillar l'aportació que correspon a l'Autoritat Portuària de Barcelona, on hi són presents diverses administracions, ja que aquests diners procedeixen de la mateixa activitat portuària.  "Tenim aquesta tranquil·litat", ha comentat Soraya Sáenz de Santamaría, que ha recomanat a la Generalitat que procuri pagar les aportacions del govern espanyol a pagar proveïdors i serveis socials. La vicepresidenta del govern espanyol en funcions ja va avançar aquest dijous a la clausura d'aquest dijous al Saló Internacional de la Logística que el Consell de Ministres d'avui donaria llum verda als convenis signats amb la Generalitat per modernitzar els accessos ferroviaris al sud del Port de Barcelona, que permetrien l'execució definitiva d'aquesta infraestructura. Segons ha dit Sáenz de Santamaría, els diferents agents amb qui es van entrevistar li van traslladar que es tractava d'una obra "prioritària". Segons el govern espanyol, la contribució d'aquests accessos ferroviaris al sector de la logística espanyol suposa el 5,5% del PIB i ocupa 850.000 persones. Dimarts passat, la Generalitat va aprovar la cessió gratuïta a Adif d'un tram que de la via propietat de Ferrocarrils de la Generalitat perquè s'hi pogués executar l'accés ferroviari sud al Port de Barcelona. D'aquesta manera, s'habilitarà una via única que discorrerà pel marge esquerre del riu Llobregat des de la Ronda Litoral fins passat el pont d'entrada a Mercabarna.  Aquesta cessió del tram de via propietat de FGC -per on hi podran circular trens d'ample mètric de FGC, i els del nou accés al port- comportarà un estalvi de 100 milions d'euros respecte el projecte inicial, segons va destacar el conseller de Territori i Sostenibilitat, Josep Rull.

Summary: El Consell de Ministres dóna llum verda als convenis per construir els accessos ferroviaris sud al Port de Barcelona


En total els territoris adscrits a aquest mecanismes rebran 7.889 milions  ACN Madrid.-El Ministeri d'Hisenda pagarà aquest dimecres a la Generalitat de Catalunya els 3.034 milions d'euros del FLA extraordinari, segons han confirmat fonts de l'equip del ministre Montoro, que explicarà els detalls de la transferència a un acte que tindrà lloc a les 11.45 a la delegació del govern espanyol a València. També rebran les partides del FLA (fins a 7.889 milions d'euros per a tots els territoris) la resta de governs autonòmics que s'han acollit a aquest mecanismes de liquiditat. La Generalitat de Catalunya va enviar dilluns la llista de pagaments pendents de finançar amb el FLA del 2015, tan pel que feia al tram ordinari del mes de desembre com el tram addicional que el govern espanyol va activar el 20 de desembre, que correspon als romanents del mecanisme. Govern espanyol i Generalitat mantenen obert el contenciós per les noves condicions de control que l'Estat va imposar a Catalunya per fer aquesta transferència. La Generalitat va elevar la qüestió al Tribunal Suprem –alhora que va complir les noves condicions- i Montoro va desistir de fraccionar els enviaments, com pretenia inicalment. A més dels 3.034 milions que rebrà Catalunya, el País Valencià en rebrà 1.471 milions; Madrid 834; Andalusia 614; Aragó 280; Extremadura 280; les Illes Balears 163; Astúries 81; Galícia 62; Castella i Lleó 56; Canàries 48; i la Rioja 27.

Summary: Hisenda transfereix aquest dimecres els 3.034 milions del FLA a la Generalitat


La neu ha obligat a restringir el pas de camions articulats a la C-16 al Túnel del Cadí, on els altres vehicles han de circular amb cadenes, segons informa el Servei Català de Trànsit (SCT). La carretera C-28, que travessa el Port de la Bonaigua (Pallars Sobirà), es troba tancada entre Baqueira i Cabanes de Son a causa del risc d'allaus. En aquesta via, s'ha de circular amb cadenes entre Cabanes de Son i la Guingueta d’Àneu i, a la C-28z, entre València d'Àneu i Esterri d'Àneu. A més, la BV-4024, entre Bagà i Coll de Pal, es troba tallada per la neu.  (En aquesta actualització, s'afegeix l'afectació al Túnel del Cadí; afectacions a l'N-260 i les recomanacions del SCT per conduir en condicions de neu i vent).  A l'N-230, entre Vielha i Vilaller, s'ha restringit la circulació de vehicles pesants i articulats i s'ha de circular amb cadenes, com també passa a l'N-141, entre Bossòst i França. A l'N-260, s'han de portar cadenes entre Ribes de Freser i el Vilar d'Urtx (Collada de Toses) i entre el Pla de Sant Tirs i Sort, tram en què s'ha restringit la circulació de camions articulats. Entre Pont de Suert i Sarroca de Bellera, també hi ha neu i gel a la calçada.  S'ha de circular amb cadenes a la C-13, entre Sort i Esterri d'Àneu; a la C-147, entre Esterri d'Àneu i Alòs d'Isil; a la C-142b, entre Baqueira i Pla de Bereta; a l'L-500, entre el Pont de Suert i la Vall de Boí; a l'L-501, a l'accés al Pla de l'Ermita, a la Vall de Boí; a l'L-504, entre Llavorsí i Tavascan i a l'L-510, entre Tírvia i Àreu.  Trànsit recorda que quan hi ha neu a la calçada s'ha de conduir amb suavitat, no frenar bruscament, reduir la velocitat, mantenir la distància de seguretat entre vehicles i portar cadenes. També recomana tenir el dipòsit de benzina ple.  D'altra banda, i davant la previsió de fort vent, el SCT recorda que s'ha d'agafar fort el volant, moderar la velocitat, corregir les desviacions de la trajectòria i vigilar la distància lateral en els avançaments, sobretot de vehicles pesants.

Summary: ACTUALIZACIÓ:Restringeixen el pas de camions articulats al Túnel del Cadí, on s'ha de circular amb cadenes a causa de la neu


Els candidats es retreuen mútuament els pactes amb la CUP i el PP i el democratacristià es queixa que "molts l'han tractat molt malament" ACN Barcelona.-Els caps de llista al Congrés de Democràcia i Llibertat, Francesc Homs, i d'UDC, Josep Antoni Duran i Lleida, s'han enfrontat aquest dimarts en un intens debat televisiu, marcat sobretot pels concerts educatius, els motius que van portar a la ruptura de la federació de CiU, el context en què s'ha gestat el sobiranisme i la possible pertinença d'una Catalunya independent a la UE. Els candidats s'han retret mútuament els pactes amb altres formacions. "Estic tan lluny de la CUP com del PP", ha assegurat Homs, mentre que Duran ha explicat que "si hagués volgut ser ministre, ja ho hauria estat" amb populars i socialistes. El convergent ha recordat al líder democratacristià que, malgrat la seva "lleialtat" a l'Estat, "l'han deixat penjat, l'han maltractat". Duran, en la rèplica, s'ha queixat: "d'altres m'han tractat pitjor. Molts m'han tractat molt malament políticament".

Summary: Els concerts educatius, els motius de la ruptura de CiU i la viabilitat de la independència centren el debat Homs-Duran


PSC-Units ha entrat a registre a la Mesa aquest dijous una petició de reconsideració en l'admissió a tràmit de la proposta de resolució de la CUP  'per a l'autodeterminació i la república, pels drets civils i polítics'. En concret, volen que la Mesa reconsideri l'admissió de la iniciativa parlamentària que acorda que el Parlament insti al Govern a "afirmar el dret imprescriptible i inalienable de Catalunya a l'autodeterminació" i a "reafirmar la validesa de totes les disposicions aprovades" al Parlament per "poder exercir aquest dret". Entre elles, l'aprovació de la resolució de 9-N de 2015 d'inici del procés, la de la llei del referèndum i la de transitorietat jurídica i fundacional de la república, que es van aprovar el setembre de l'any passat. Els socialistes constaten que aquests texts han estat declarats nuls i inconstitucionals pel TC.

Summary: PSC-Units demana que no s'admeti la resolució de la CUP per "reafirmar les lleis del referèndum i de transitorietat"


La CGT ha decidit mantenir la convocatòria de vaga del professorat del 18 de gener tot i que els altres sindicats no s'hi han sumat i mantenen la jornada de vaga del 9 de febrer. Amb aquesta convocatòria CGT Ensenyament vol exigir que es comencin a revertir les retallades en educació pública. L'aturada del 18 de gener s'ha programat coincidint amb el debat d'esmenes parcials de l'àrea d'educació als pressupostos de la Generalitat i, entre altres coses, reclama el retorn a l'horari lectiu de 18 hores a secundària i 23 a primària, substitucions de tot el personal des del primer dia, cap tancament d'aules a centres públics i reducció de les ràtios. La CGT ha fet una crida a les famílies perquè "se sumin a la vaga i no portin els seus fills a l'escola o a l'institu"t i "anima a les entitats i col·lectius preocupats per l'Ensenyament Públic que participin en la concentració" que faran el 18 de gener a les dotze del migdia davant del Parlament de Catalunya.

Summary: La CGT manté la convocatòria de vaga del professorat del 18 de gener


Campdevànol ha acolli aquest dilluns la primera trobada de municipis del Ferro dels Pirineus Catalans amb la participació dels ajuntaments d'Alins (Pallars Sobirà), Alpens (Osona), Besalú (Garrotxa) i també de la banda de la Cataluny del Nord, com és Arles sur Tech (Vallespir) i Taurinyà (Conflent). Els ajuntaments de Sem (Ariège) i Massana (Andorra) també hi estan interessats però no han pogut assistir a la trobada. Segons ha explicat l'alcalde de Campdevànol, Joan Manso, el principal objectiu és aconseguir ajuts europeus per poder crear una xarxa de municipis vinculats amb el ferro i disposar de recursos per fer activitats i l'intercanvi de projectes. Així mateix, també es vol obtenir finançament per destinar-ho a obra pública, és a dir, "posar en valor equipaments dels diferents municipis per poder fer després rutes del ferro".

Summary: Impulsen la creació d'una xarxa de municipis del Ferro dels Pirineus Catalans per posar en valor el patrimoni


El vicepresident d'Òmnium Cultural, Marcel Mauri, ha assegurat que els ha "agradat" el discurs del candidat a la investidura, Quim Torra, aquest dissabte a la sessió al Parlament. Mauri ha aplaudit les apel·lacions al diàleg de Torra perquè "la resolució només es pot solucionar amb més política". També li ha agraït que hagi posat sobre la taula la cohesió social i ha defensat en aquest sentit "un país per a tothom en forma de república". "Estem convençuts que els partits seguiran treballant per tirar endavant la situació tant complicada; no ens fiquem en quina ha de ser la solució sinó que on hi haig el consens,  punt de trobada, l'estratègia unitària, Òmnium hi serem", ha reblat el vicepresident de l'entitat sobiranista en declaracions als mitjans al Parlament. És en aquest context que ha animat els grups independentistes a "parlar i a dialogar" per tal que la majoria parlamentària passi a una "estratègia unitària".

Summary: Òmnium aplaudeix les apel·lacions al diàleg de Torra i reclama estratègia unitària


Asseguradores, bancs i fons d'inversions van finançar la indústria de l'armament amb milers de milions d'euros entre el 2014 i el 2019, segons un informe elaborat pel Centre Delàs d'Estudis per la Pau en col·laboració amb FETS-Finançament Ètic i Soildari, que identifica tots els grans bancs i companyies, com ara BBVA, Santander, ING, Deutsche Bank, Banc Sabadell, Bankia, Caixabank, AXA, BBVA Seguros, Santander Seguros, Allianz, Aegon, Liberty Seguros, BanSabadell Seguros, VidaCaixa, Mapfre, Línea Directa o SegurCaixa Adeslas. Els bancs van destinar-hi directament uns 12.000 milions, i les asseguradores i els fons d'inversió uns 60.000 de forma directa o a través dels bancs als que pertanyen. Entre BBVA, Santader i Sociedad de Participaciones Industriales han finançat el 89% del total. Indra i Maxam són dues de les grans empreses beneficiàries. Segons l'informe, els bancs haurien finançat uns 12.000 MEUR, les asseguradores uns 30.000, i els plans de pensions uns altres 30.000 milions.

Summary: Asseguradores i bancs van finançar la indústria de l'armament amb milers de milions d'euros, segons un informe


La secretària general adjunta d'ERC, Marta Vilalta, ha assegurat aquest dilluns que seria "irresponsable" negar el diàleg i la negociació a la taula entre governs i que és un "error contraposar el diàleg amb la mobilització democràtica". Després que l'expresident de la Generalitat, Carles Puigdemont, hagi dit en una entrevista que la taula de diàleg "de moment no és útil perquè no ha arribat a cap acord", en roda de premsa Vilalta ha apel·lat al diàleg i ha dit que aquesta via és "totalment compatible" amb la mobilització de la ciutadania. "Son dues cares de la mateixa moneda", ha apuntat. De fet, ha argumentat que per ERC "no fracassarà" la taula de diàleg i que treballaran perquè no ho faci per part de la delegació catalana. La portaveu republicana ha defensat així la taula de diàleg entre governs i ha titllat "d'error" intentar "contraposar-la" a la mobilització. "Per ERC són lluites complementàries per avançar en la república catalana, que és l'objectiu compartit", ha explicat. "Ens deien que fer seure a l'Estat seria impossible i ara diuen que no servirà per a res. No renunciarem al diàleg i a la negociació com tampoc ho farem amb la força social i la mobilització", ha sentenciat.  Vilalta ha explicat que la delegació catalana de la taula de diàleg entre governs haurà d'iniciar converses per preparar la segona reunió prevista per aquest març. Segons ha relatat, caldrà definir els rols de cada delegació, la data i l'ordre del dia.  Pel que fa a les discrepàncies sobre la utilitat de la taula de diàleg, ha argumentat que aquestes no són "entre JxCat i ERC", i ha donat entendre que son dins la formació de Puigdemont. "Fa temps que hem preparat la taula, hem compartit punt de consens molt amplis", ha detallat.  De les declaracions de Puigdemont sobre preparar un 'pla B' per quan fracassi la taula de diàleg entre governs, Vilalta ha defensat l'estratègia d'enfortir la taula i ha dit que ERC treballarà a "tots els nivells" per tirar-la endavant. "No renunciem a cap via democràtica. És prioritari acumular forces i enfortir-nos i aprofitar com una oportunitat la  via de diàleg i negociació", ha apuntat.  Sobre l'acte celebrat aquest dissabte a Perpinyà, Vilalta ha constatat que va ser una demostració de força de l'independentisme "enorme" i que va evidenciar la "força de la gent". Ha dit que respectava l'opinió de tothom i la llibertat d'expressió i al mateix moment ha demanat que la mobilització "no qüestioni el diàleg" ni a l'inrevés.

Summary: ERC creu que seria "irresponsable" negar el diàleg amb l'Estat i "contraposar-lo" a la mobilització


Els cinemes Arinco de Palamós (Baix Empordà) reobriran les portes el proper dijous 24 de setembre sota la gestió de la cooperativa 'Cinema 4 You'. Es tracta de la segona empresa que explotarà comercialment aquest multisales després que l'anterior empresa decidís no tornar obrir arran de la pandèmia. Tan sols feia un any que havien reobert els cinemes, però la falta d'entesa entre els propietaris del local i l'empresa gestora va fer que no tornessin a obrir després de la finalització de l'estat d'alarma. Els nous gestors ja s'ocupen de dos altres cinemes: el Prado de Sitges i el Ribes de Sant Pere de Ribes (Garraf). L'empresa també ha anunciat una campanya promocional pel primer cap de setmana d'obertura amb les entrades a 5 euros. El dijous 24 es farà una jornada de portes obertes en què els espectadors podran veure tres pel·lícules de forma gratuïta. A les sis de la tarda es projectarà 'Les Vides de Marona', una pel·lícula infantil en català. Mitja hora després, a dos quarts de set, serà el torn del clàssic 'Sombras Acusadoras', rodada el 1958 a Palamós. Per últim, a les set hi haurà un passi del film 'Isaac', que representarà una estrena en primícia per als Arinco. A més, la sessió comptarà amb la presència de David Matamoros, un dels directors de la pel·lícula. De tota manera, a partir del divendres es projectaran pel·lícules comercials i estrenes actuals. El cinema també preveu oferir algunes de les cintes en versió original subtitulada. A més, el cinema programarà enregistraments d'òperes, concerts , ballets i musicals.

Summary: Els cinemes Arinco de Palamós reobren el 24 de setembre


Els Mossos d'Esquadra han descartat finalment el mòbil terrorista en l'incident a l'aeroport del Prat d'aquesta matinada, quan un vehicle ha accedit al hall de la T-1 entrant per les portes giratòries. Els fets han passat pels volts de les 5 de la matinada. Els dos ocupants han sortit del cotxe i un d'ells ha fet una proclama de tipus islamista, segons havia explicat el comissari en cap, Eduard Sallent. Tots dos, de nacionalitat albanesa, han estat detinguts. La investigació ha determinat, però, que no hi havia una motivació terrorista al darrere. Un dels dos arrestats ha donat positiu en el test de substàncies estupefaents.

Summary: Els Mossos d'Esquadra descarten finalment el mòbil terrorista en l'incident a l'aeroport del Prat